নোটবাতিল পর্বের বাকি আর দু’টি সপ্তাহ। তার আগে ফের নয়া নিয়ন্ত্রণ ঘোষণা করল রিজার্ভ ব্যাঙ্ক। কালো টাকা ধরতে দফায় দফায় নয়া ঘোষণা করেছে কেন্দ্র। কখনও রিজার্ভ ব্যাঙ্ক, কখনও প্রধানমন্ত্রী স্বয়ং সেই ঘোষণা করেছেন। এবার আরও একবার টাকা জমা দেওয়া নিয়ে বড় সিদ্ধান্ত নিল মোদী সরকার।
সোমবার জারি করা রিজার্ভ ব্যাঙ্ক অফ ইন্ডিয়ার বিজ্ঞপ্তিতে জানানো হয়েছে, অচল ৫০০ এবং ১০০০ টাকার নোটে ৫,০০০ টাকার বেশি অঙ্কের টাকা জমা করতে এবার গ্রাহকদের রীতিমতো জেরার সামনে পড়তে হবে। এই অর্থ কেন এতদিন জমা করা যায়নি, দুই ব্যাঙ্ক আধিকারিকের উপস্থিতে তার মুচলেকা দিতে হবে। সেই মুচলেকায় ব্যাঙ্ক আধিকারিকরা খুশি হলে তবে, অচল নোটে ৫,০০০ হাজার টাকার বেশি অঙ্ক জমা করতে পারবেন গ্রাহকরা। তবে এই সুযোগ ৩০ ডিসেম্বরের মধ্যে মাত্র একবারই পাওয়া যাবে। 
এখন প্রশ্ন উঠছে, শেষবেলায় কেন এমন কড়া ঘোষণা করল রিজার্ভ ব্যাঙ্ক? ব্যাঙ্ককর্তারা বলছেন, নোটবাতিলে মোট ৫০ দিন সময় দিয়েছিলেন নরেন্দ্র মোদী। এর পরেই বিরোধীরা গরিব মানুষের দুর্ভোগ নিয়ে সরব হন বিরোধীরা। অন্যদিকে, কালো টাকা ধরার ক্ষেত্রে সমস্যায় পড়ে কেন্দ্র। যে উদ্দেশ্য নিয়ে মোদী নোটবাতিল করেছিলেন, তা কার্যত অনেকটাই ব্যর্থ হয়েছে। গরিব মানুষের জন ধন প্রকল্পের ব্যাঙ্ক অ্যাকাউন্টে রাশি রাশি টাকা জমা পড়তে থাকে। পুরনো নোট পেট্রোল পাম্পে ব্যবহার করার সুযোগ দেওয়ায় অনেক কালোটাকা সাদা হয়ে যায় বলেও অভিযোগ ওঠে। এর পরে ৫০০ টাকার নোট ব্যবহার বন্ধ করেরও কাজ হয়নি। এবার তাই শেষ ক’দিন পুরনো নোট জমা দেওয়ায় নিয়ন্ত্রণ ছাড়া আর কোনও পথই ছিল না কেন্দ্রের।
কিন্তু এবারেও বিরোধীরা সরব হতে পারেন। প্রশ্ন উঠতে পারে, ধীরেসুস্থে টাকা জমা দেবেন বলে যাঁরা এখনও ব্যাঙ্কে যাননি, তাঁরা কী করবেন? কিন্তু ব্যাঙ্ককর্তারা বলছেন, তেমন মানুষের সংখ্যা একেবারেই নেই বলা না গেলেও, খুব বেশিও নেই। কারণ, ইতিমধ্যেই যে হারে ব্যাঙ্ক অ্যাকাউন্টে টাকা জমা এবং পুরনো নোট যে পরিমাণে বদলে নেওয়া হয়েছে, তাতে পরিসংখ্যান বলছে খুব বেশি পুরনো নোট সাধারণ মানুষের হাতে নেই। এখন তাঁদের হাতেই টাকা রয়েছে, যাঁরা এতদিন কালো টাকা জমা দেওয়ার সুযোগ পাননি। শেষবেলায় তাঁরা বড় পরিমাণে টাকা জমা যাতে দিতে না পারেন, সেজন্যই শেষ বেলায় নতুন করে এই নিয়ন্ত্রণ আনা হল।
কিন্তু যে পরিমাণে কালোটাকা কেন্দ্র বাজার থেকে তুলতে পারবে বলে দাবি করেছিল, তা আর সম্ভব নয়। এখন শেষ ক’দিনের নিয়ন্ত্রণ মোদীকে কতটা সাফল্য দেবে তা নিয়েও প্রশ্ন রয়েছে।